SKRIFTLIG FORESPØRGSEL P-2713/02

af Seán Ó Neachtain (UEN) til Kommissionen

(20. september 2002)

Om: Indsamling af landbrugsstatistiske data

Vil Kommissionen gøre rede for, hvilke foranstaltninger, den er i færd med at træffe, for at simplificere procedurerne for indsamling af landbrugsstatistiske data, således at den mængde af papirarbejde og administration, som landmændene er forpligtet til at udføre for at leve op til de forskellige ordninger under den fælles landbrugspolitik, kan begrænses? I hvilken udstrækning gøres der en indsats for at undgå dobbeltarbejde ved at anvende eksisterende databaser, gøre systemer kompatible og udveksle information mellem administrationer?

Svar afgivet på Kommissionens vegne af Pedro Solbes Mira

(14. oktober 2002)

Der bør sondres mellem oplysninger indsamlet med et statistisk formål og oplysninger, der benyttes i administrationen af den fælles landbrugspolitik. Det står ikke desto mindre klart for Kommissionen, at brugen af administrativ information til statistiske formål ikke alene er mulig, men endda ønskværdig for at undgå dobbeltarbejde og lette landmændenes arbejdsbyrde. Der er dog ofte snævre grænser for, hvad der på denne måde kan opnås på grund af praktiske og retlige begrænsninger. Arbejdet med at fjerne og undgå disse begrænsninger har en konstant høj prioritet, og det samme har behandlingen af de erfaringer, der er gjort i nogle medlemsstater og i anden sammenhæng.

Hvad angår det statistiske aspekt, tager Kommissionen fuldt ud hensyn til de krav, som stilles til den i EF-traktatens artikel 285, hvorefter udarbejdelsen af statistikker ikke må medføre uforholdsmæssigt store byrder for erhvervslivet. Konkret er der i forbindelse med undersøgelserne af landbrugsbedrifternes struktur taget skridt til at give medlemsstaterne tilladelse til at anvende oplysninger, der stammer fra andre kilder end statistiske undersøgelser. Det såkaldte TAPAS-program(1) har støttet initiativer i medlemsstaterne til at gøre Fællesskabets landbrugsstatistikker mere effektive, mens LUCAS-projektet(2) søger at frembringe pålidelige statistikker på EU-plan på grundlag af en mere begrænset og mindre indgribende stikprøvemodel.

Kommissionen gennemgår til stadighed den information, den modtager fra de nationale myndigheder til brug for udarbejdelse af statistikker og for administrationen af den fælles landbrugspolitik. Et af formålene med denne gennemgang er at lette byrderne for såvel medlemsstaterne som de erhvervsdrivende, der indhentes oplysninger hos.

Som et led i forenklingsprogrammet undersøges det i denne forbindelse, om indberettede oplysninger fortsat er nødvendige til administrative formål og i givet fald, om de er tilgængelige fra andre kilder. Der er allerede opnået positive resultater inden for en række sektorer, hvor det har været muligt at påvise og afskaffe dobbeltarbejde og indsamling af oplysninger, som ikke længere er nødvendige. Det bør dog påpeges, at indberettede oplysninger i de fleste tilfælde viser sig at være nødvendige for administrationen, og at dobbeltarbejde er væsentlig sjældnere, end det ofte hævdes.

(1) Technical Action Plans for Agricultural Statistics (den tekniske handlingsplan til forbedring af landbrugsstatistikken).

(2) Land Use/Cover Area Frame Statistical Survey.